Brackenfell-matriekfunksie: Geen bewyse van rassisme gevindDie Hoërskool Brackenfell. (Foto: Facebook) Daar is geen bewyse dat die leerders aan die Hoërskool Brackenfell wat nie ŉ private funksie van matriekleerders bygewoon het, doelbewus uitgesluit is op grond van hul ras nie. Só het die Wes-Kaapse onderwysdepartement bevind in sy verslag oor dié funksie nadat dit verlede maand ’n rasseherrie ontketen het. Debbie Schäfer, Wes-Kaapse LUR vir onderwys, sê die verslag dui daarop dat alle matriekleerders aan die skool asook verskeie leerders van ander skole uitnodigings na die funksie ontvang het. Luidens die verslag het die Hoërskool Brackenfell op 11 September ’n brief aan ouers gestuur om hulle in kennis te stel dat die matriekafskeid gekanselleer is op versoek van die departement. Een van die ouers het egter besluit om ’n private funksie vir haar dogter te reël. Die funksie is op 17 Oktober op ’n wynplaas teen R500 per persoon gehou. “Ek het die uitnodiging gesien en daar word glad nie na die skool verwys nie,” sê die LUR. Die uitnodiging het wel gemeld dat die funksie tot 100 mense beperk word. Die aantal mense kon van 50 tot 100 verhoog word as gevolg van die verslapping van die Covid-regulasies. “Die uitnodiging is wyd via WhatsApp-groepe versprei. Die betrokke ouer het klasverteenwoordigers gevra om dit op hul klasse se WhatsApp-groepe te versprei en die skoolhoof het bevestig dat dit wel gedoen is. Die uitnodiging is ook op die ouerorganiseerders se Facebookblad geplaas. Die funksie was dus ook oop vir mense buite Brackenfell Hoërskool.” Die funksie het verlede maand ‘n rasseherrie ontketen waarna mense slaags buite die Hoërskool Brackenfell in Kaapstad geraak het. (Foto: ANA) Altesaam 42 leerders van die Hoërskool Brackenfell en 30 van ander skole het aangedui dat hulle die funksie sou bywoon en ’n aparte WhatsApp-groep is vir diegene geskep. “Dit verklaar die bewerings deur sommige dat hulle uitgesluit was van ’n WhatsApp-groep,” sê Schäfer nou. Daar is ook vroeër beweer dat die hoofmeisie geweier het om die funksie by te woon aangesien geen leerders van kleur die funksie sou bywoon nie. Luidens die verslag is die hoofmeisie sowel as die hoofseun na die funksie genooi. Hulle het dit egter nie bygewoon nie aangesien hulle op daardie dag ander planne gehad het en hul eie matriekafskeidsfunksies gereël het. Vier onderwysers is in hul persoonlike hoedanigheid genooi omdat hulle noue persoonlike bande met die ouer het wat die funksie gereël het. Die skool was bewus van die funksie, maar het dit as ’n private geleentheid beskou. Dit was dus nie nodig om die skoolhoof of die beheerliggaam se goedkeuring te kry nie. “Dit is dus duidelik dat dit ’n private geleentheid was wat deur ouers van leerders gereël is wat teleurgesteld was dat die formele matriekafskeid van die skool gekanselleer is. Die feit dat mense van ander skole dit bygewoon het, toon dat dit nie ’n skoolfunksie was nie. EFF-lede het ook na die Hoërskool Brackenfell opgeruk. (Foto: EFF/Twitter) “Die bewyse is dus dat uitnodigings na alle matriekklasse versprei is. Daar is geen bewyse dat mense uitgesluit is op grond van hul ras nie. Daar is ook geen gronde om op te tree teen onderwysers wat die private geleentheid bygewoon het nie.” Schäfer sê die funksie het wel die soeklig op rassespanning by die Hoërskool Brackenfell geplaas. Die skool het stappe begin doen om aandag aan die probleem te gee. Daar is reeds in Julie vanjaar ’n diversiteitskomitee op die been gebring ná bewerings van rassistiese gedrag. Die komitee se aktiwiteite het effens tot stilstand gekom wees die Covid-19-pandemie, maar sal weer so gou as moontlik voortgesit word. Die beheerliggaam sal ook nou oorweeg of ’n beleid aanvaar moet word om aandag te gee aan sommige van die kwessies wat uit die rasseherrie ontstaan ​​het. Strukture sal geskep word om meer terugvoer van ouers moontlik te maak. ’n Aantal aktiwiteite word ook beplan om leierskap onder leerders te verbeter en die betrekkinge tussen leerders van verskillende agtergronde te verbeter.